_:nf22127b049384878b667711a778fee8cxb0
<http://schema.org/articleBody>
"Άρχισε να χιονίζει στην Αττική, ενώ σε περιοχές στο βόρειο τμήμα του νομού το έχει ήδη στρώσει. Σε συναγερμό έχει τεθεί ο κρατικός μηχανισμός έτσι ώστε να αντιμετωπίσει το φαινόμενο που αναμένεται να κλιμακωθεί τις επόμενες ώρες.\r\n\r\nΟρισμένοι μετεωρολόγοι κάνουν λόγο για ιστορικό χιονιά που θα πλήξει με σφοδρότητα όλες ανεξαιρέτως τις περιοχές της πρωτεύουσας, ενώ θα το στρώσει τόσο στο Σύνταγμα όσο και περιοχές των νοτίων προαστίων, όπως στη Γλυφάδα. Ο Γιάννης Καλλιάνος σημειώνει σήμερα θα υπάρξει νέα υποτροπή του καιρού και περαιτέρω πτώση της θερμοκρασίας.\r\n\r\nΑυτό που θα είναι εντυπωσιακό είναι οι τοπικές χιονοπτώσεις στα Δυτικά και τα Βόρεια που θα είναι ισχυρές σε πολλές περιπτώσεις. Χιονοκαταιγίδες θα σημειωθούν στα ανατολικά ηπειρωτικά και το Αιγαίο.\r\n\r\nΣτην Αττική ο χιονιάς θα ξεκινήσει από τις πρωινές ώρες και χιονοπτώσεις θα δουν οι κάτοικοι ακόμα και των νοτίων προαστίων. Ο μεγαλύτερος όγκος χιονιού θα πέσει έως την Τρίτη το μεσημέρι.\r\nΗ πιθανότητα για χιονόστρωση σε περιοχές της Αττικής\r\n\r\n \t\r\n\r\n \tΓλυφάδα: 60%\r\n \tΠειραιάς: 70%\r\n \tΣύνταγμα: 85%\r\n \tΜαρούσι: 100%\r\n \tΚηφισιά: 100%\r\n \tΔιόνυσος: 100%\r\n \tΕθνική οδός – Μαλακάσα: 100%\r\n \tΕθνική οδός – Μαρτίνο: 100%\r\n\r\n\r\n\r\n\r\nΠώς διεξάγεται η κυκλοφορία στην Αττική\r\nΣε επιφυλακή βρίσκεται ο κρατικός μηχανισμός, ενόψει του δεύτερου κύματος της κακοκαιρίας «Ελπίδα» με βάση τις ανακοινώσεις που έγιναν χθες από τον υπουργό Κλιματικής Κρίσης και Πολιτικής Προστασίας, Χρήστο Στυλιανίδη, έπειτα από ευρεία συντονιστική σύσκεψη που πραγματοποιήθηκε.\r\n\r\nΑυτή την ώρα στην Αττική, όπως έγινε γνωστό από την Τροχαία η κυκλοφορία διεξάγεται κανονικά σε όλους τους δρόμους που είχε διακοπεί χθες εκτός από τη Λεωφόρο Πάρνηθας που παραμένει κλειστή και στα δύο ρεύματα της κυκλοφορίας από το τελεφερίκ και πάνω. Επίσης, ισχύει η απαγόρευση κίνησης των φορτηγών στην παλαιά ΕΟ Αθηνών- Θηβών από το ύψος του πρατηρίου καυσίμων «Cyclon» στο ρεύμα προς Θήβα.\r\n\r\nΟ κ. Στυλιανίδης απηύθυνε έκκληση χθες στους πολίτες να αποφεύγουν τις μη απαραίτητες μετακινήσεις τις επόμενες 48 ώρες και να είναι ιδιαίτερα προσεκτικοί. Επίσης απηύθυνε ισχυρή σύσταση προς τους οδηγούς βαρέων οχημάτων που πρόκειται να χρησιμοποιήσουν τον οδικό άξονα Αθηνών-Θεσσαλονίκης να προτιμήσουν άλλους ανάλογους αυτοκινητόδρομους όπως την Ολυμπία και την Ιονία Οδό, ώστε να αποφύγουν κάθε ενδεχόμενο πρόβλημα. Ακόμη, όπως είπε, όσοι οδηγοί Ι.Χ. οχημάτων σχεδιάζουν να μετακινηθούν στον άξονα Αθήνας-Θεσσαλονίκης, θα πρέπει να έχουν οπωσδήποτε μαζί τους αντιολισθητικές αλυσίδες.\r\n\r\nΕπιπλέον, ενεργοποιήθηκε χθες το 112 και στάλθηκε μήνυμα στους κατοίκους της Μαγνησίας, των Σποράδων, της Φθιώτιδας, της Εύβοιας, των βόρειων Κυκλάδων και της Λήμνου, προειδοποιώντας τους για έντονες χιονοπτώσεις το επόμενο 48ωρο και καλώντας τους να αποφεύγουν τις άσκοπες μετακινήσεις, ενώ όπως τονίστηκε χθες, το 112 θα στέλνεται όπου κρίνεται απαραίτητο με τις απαραίτητες οδηγίες και συστάσεις προς τους πολίτες, για το έντονο καιρικό φαινόμενο.\r\n\r\nΣτο μεταξύ, σε άμεση επιφυλακή τέθηκε από χθες το βράδυ στις 10 μμ το προσωπικό του Πυροσβεστικού Σώματος που υπηρετεί στις Πυροσβεστικές Υπηρεσίες, Αττικής, Μαγνησίας, Ευβοίας, Βοιωτίας, Κυκλάδων και νήσου Σκύρου, προκειμένου να αντιμετωπιστούν οι συνέπειες από τα επικίνδυνα καιρικά φαινόμενα για όσο διάστημα αυτά εκδηλώνονται, σύμφωνα και με τις επικαιροποιημένες προβλέψεις της ΕΜΥ, ενώ σε αυξημένη ετοιμότητα παραμένει το προσωπικό των υπόλοιπων Πυροσβεστικών Υπηρεσιών της χώρας.\r\n\r\nΣε πλήρη ετοιμότητα βρίσκεται και η αστυνομία για το κύμα κακοκαιρίας που πλήττει τη χώρα, έπειτα και από σύσκεψη που πραγματοποιήθηκε χθες το πρωί υπό τον υπουργό Προστασίας του Πολίτη, Τάκη Θεοδωρικάκο. Τον επιχειρησιακό συντονισμό των ενεργειών έχει ο υφυπουργός Ελευθέριος Οικονόμου."
<https://www.ot.gr/2022/01/24/epikairothta/koinonia/kakokairia-elpida-ksekinise-na-xionizei-stin-attiki-pos-tha-ekselixthei-to-fainomeno/>